Združenje mestnih občin Slovenije

CTN v praksi: Izzivi in priložnosti večnivojskega upravljanja
2025-05-20 10:00 - 14:00 (Europe/Ljubljana) | Hotel MONS, Pot za Brdom 4, Ljubljana, 1000, Slovenia
Združenje mestnih občin Slovenije v sodelovanju z Agencijo za gospodarsko sodelovanje in razvoj (»aed«, Avstrija), Ministrstvom za kohezijo in regionalni razvoj, Ministrstvom za naravne vire in prostor ter Ministrstvom za okolje, podnebje in energijo vabi na informativni dan »CTN v praksi: Izzivi in priložnosti večnivojskega upravljanja«, ki bo potekal v torek, 20. maja 2025, v hotelu MONS v Ljubljani.
Dogodek organiziramo kot priložnost za odprti dialog med mestnimi občinami in posredniškimi telesi. Srečanje bo namenjeno izmenjavi izkušenj in stališč glede kakovosti vlog, izzivov pri izvajanju povabil, upravičenosti stroškov ter iskanju skupnih rešitev za večjo učinkovitost postopkov. Cilj mest in države je namreč v osnovi isti – uspešno počrpati EU sredstva z dobrimi projekti. V ospredje postavljamo partnersko sodelovanje, s poudarkom na praktičnih izzivih ter prepoznavanju priložnosti za nadaljnje izboljšave.
Za razpravo o specifičnih ciljih in upravičenih namenih vas prosimo, da nam do četrtka, 15. 5. 2025, na elektronski naslov zmos@koper.si posredujete ključna vsebinska vprašanja. Zaradi časovnih omejitev si pridržujemo pravico do vsebinske selekcije poslanih vprašanj, ki bodo vključena v razpravo.
Dogodek je v prvi vrsti namenjen pripravljavcem CTN vlog na mestnih občinah in pregledovalcem vlog ter skrbnikom projektov na posredniških telesih. Udeležba je brezplačna, potrebna pa je predhodna prijava do 15. 5. 2025 preko te spletne strani.

Okvirni program

Ura
Vsebina

10:00 – 10:30
Prihod udeležencev in registracija

10:30 – 10:40
Uvodni nagovor – mag. Marko Koprivc, državni sekretar, MKRR

10:40 – 11:00
CTN – ključni dosežki in rezultati do sedaj

11:00 – 11:45
Panelna razprava: Država in mesta v istem čolnu
o Dobre in slabe prakse vlog v 2. fazi (MNVP, MOPE)
o Načelo »da se ne škoduje bistveno« – DNSH (MNVP)
o Pogledi upravičencev na izvajanje 2. faze (ZMOS)

11:45 – 12:00
Odmor

12:00 – 12:40
Specifični cilji in upravičeni nameni – odgovori na vprašanja

12:40 – 13:00
Skupne pobude za nadaljnje korake v okviru projekta TSI

13:00 – 14:00
Kosilo in neformalna izmenjava mnenj

Dogodek MNVP na temo zakona o oskrbi s pitno vodo, projektih, vzdrževanju vodotokov
2025-06-05 11:00 - 17:00 | Dvorana Smelt, Dunajska cesta 160, Ljubljana, 1000, Slovenia
Ministrstvo za naravne vire in prostor vabi na dogodek, ki bo 5. 6. 2025, s pričetkom ob 11. uri, v dvorani Smelt v Ljubljani. Na dogodku bodo osvetljene aktualne teme:

izvajanje Zakona o oskrbi s pitno vodo ter odvajanju in čiščenju komunalne in padavinske odpadne vode (ZOPVOOV) in priprava podzakonskih predpisov,
priprava dokumentacij in vlog občin za ureditev oskrbe s pitno vodo in odvajanjem in čiščenjem odpadne vode za pridobitev evropskih sredstev,
pospešena priprave projektov in vlog občin in financiranje ukrepov za odpravo posledic naravnih nesreč ter pospešeno potrjevanje ter izplačevanje s strani države
izvajanja vzdrževalnih in investicijskih del na vodotokih – stanje, časovnica in viri financiranja.

V zvezi s predstavitvijo ZOPVOOV, ki bo prva te vrste, se zbirajo vprašanja o izvajanju zakona, ki jih lahko mestne občine sporočijo do 1. 6. 2025.

Izboljšanje učinkovitosti procesov absorpcije EU sredstev v Sloveniji - zaključni dogodek
2025-07-02 11:00 - 13:00 | Hotel MONS, Pot za Brdom 4, Ljubljana, 1000, Slovenia
Združenje mestnih občin Slovenije v sodelovanju z Evropsko komisijo (DG REFORM) in Agencijo za gospodarsko sodelovanje in razvoj (»aed«, Avstrija) vabi na predstavitev dognanj o učinkovitosti koriščenja EU sredstev na mehanizmu CTN v finančni perspektivi 2014-2020, o izvajanju, že uveljavljenih in še potrebnih izboljšavah v finančni perspektivi 2021-2027 ter o pripravah na obdobje po 2027.
Na dogodku bodo predstavljene analize in predlogi, ki so bili pripravljeni pod okriljem projekta TSI vzporedno z rednim izvajanjem znotraj ekosistema večnivojskega upravljanja mehanizma CTN. Dogodek bo priložnost za razpravo o nadaljnjih korakih za izboljšanje učinkovitosti izvajanja CTN mehanizma in koriščenja EU sredstev v Sloveniji.
Uvodni nagovor na dogodku bodo imeli minister za kohezijo in regionalni razvoj dr. Aleksander Jevšek, podpredsednik ZMOS in župam MO Slovenj Gradec Tilen Klugler, namestnik vodje za javno upravo pri Delovni skupini za reforme in naložbe (SG Reform) Florian Hauser.
Udeležba je brezplačna, potrebna pa je predhodna prijava do 30. 6. 2025 preko te spletne strani.

Mednarodna konferenca "Pozdravljena, prihodnost - mesta po meri ljudi"
2025-09-25 09:00 - 14:00 | Dom kulture Velenje, Titov trg 4, Velenje, 3320, Slovenia
Mestna občina Velenje tudi letos v okviru praznovanja občinskega praznika pripravlja že peto mednarodno konferenco Pozdravljena prihodnost 2025, ki bo potekala v četrtek, 25. septembra 2025, v Domu kulture Velenje. Letošnja konferenca nosi naslov Mesta po meri ljudi: s sodelovanjem do boljše kakovosti življenja. V ospredje postavljamo vprašanje, kako lahko mesta v času tranzicije zagotovijo trajnostno in vključujoče urbano okolje, ki bo tudi v prihodnje omogočalo visoko kakovost bivanja za vse prebivalce. Konferenca bo ob tem naslovila štiri ključna področja, ki neposredno vplivajo na kakovost življenja v mestih: stanovanjsko politiko, trajnostno energetsko oskrbo, zeleno javno infrastrukturo ter aktivno vključevanje prebivalcev v načrtovanje skupnega prostora.
V mestih danes živi vedno več ljudi. A načrtovanje urbanega okolja po meri prebivalcev – z osredotočenostjo na kakovost življenja – dolgo ni bilo v ospredju ne urbanizma ne lokalnih politik. Na razvoj mest so močno vplivali industrializacija, pozneje množični razmah avtomobilskega prometa ter postopna individualizacija družbe.
V času modernizma, ko je nastajalo tudi Velenje, so se mesta načrtovala z jasno funkcionalno delitvijo (stanovanje, delo, prosti čas), kar je pogosto vodilo v prostorsko ločenost, zmanjšano dostopnost in oddaljenost med ljudmi in storitvami. Kljub temu pa je bilo in je še danes Velenje mišljeno kot mesto za človeka – mesto v parku, zasnovano kot prijetno in dostojno življenjsko okolje za rudarje in njihove družine. Danes, 150 let po odkritju premoga in 66 let po slovesni otvoritvi novega mestnega središča, stoji mesto pred novo prelomnico.
Konferenca bo razdeljena na štiri vsebinske sklope, zaključila pa se bo z okroglo mizo z naslovom Mesta po meri ljudi, na kateri bodo udeleženci skupaj razmišljali o tem, kako naj bodo mesta prihodnosti zasnovana v korist ljudi ter kakšno vlogo pri tem igrajo lokalne skupnosti, stroka in prebivalci.
Prvi panel z naslovom Inovativne stanovanjske politike za boljše življenje v urbanih središčih bo namenjen razpravi o sodobnih modelih dostopnega bivanja in vlogi lokalnih skupnosti pri oblikovanju učinkovitih stanovanjskih politik. Posebna pozornost bo namenjena potrebam različnih družbenih skupin in iskanju dolgoročnih rešitev na področju stanovanjske varnosti.
V drugem panelu z naslovom S trajnostno energetiko na poti v prihodnost bodo udeleženci obravnavali izzive in možnosti prehoda iz premoga na obnovljive vire energije v Šaleški dolini ter predstavili vlogo lokalnih skupnosti pri sooblikovanju energetske prihodnosti.
Tretji panel z naslovom Zelena javna infrastruktura za kakovost vsakdanjega življenja bo poudaril pomen zelenih površin kot ključnih elementov zdravja, družbene povezanosti in urbane odpornosti. Ob tem bo posebej izpostavljena tudi 50-letnica programa Entente Florale Europe, ki ga letos gosti Velenje.
V četrtem panelu z naslovom Aktivno vključevanje deležnikov – nič o mestih brez prebivalcev bodo govorniki s pomočjo konkretnih primerov prikazali, kako lahko prebivalci aktivno sodelujejo pri oblikovanju mestnega prostora in zakaj je vključevanje ključno za legitimnost ter dolgoročno učinkovitost odločitev.
Dogodek predstavlja pomembno stičišče strokovnjakov, predstavnikov lokalnih skupnosti, odločevalcev, nevladnih organizacij, akademske sfere in drugih deležnikov, ki si prizadevajo za pravičen, povezan in odporen razvoj mest.
Konferenco organiziramo v sodelovanju s Centrom za pravični prehod, ki deluje pod okriljem Razvojne agencije Savinjsko-šaleške regije. Program bo povezoval Denis Oštir.
Več informacij in prijave na spletni strani dogodka.

Uporaba zasebnih 5G omrežij za subjekte lokalnih skupnosti v Sloveniji
2025-09-30 09:30 - 14:00 | Ministrstvo za vzgojo in izobraževanje, Masarykova cesta 16, Ljubljana, 1000, Slovenia
Ministrstvo za digitalno preobrazbo (MDP) skupaj z Agencijo za komunikacijska omrežja in storitve RS (AKOS) organizira izobraževalni dogodek z naslovom “Uporaba zasebnih 5G omrežij za subjekte lokalnih skupnosti v Sloveniji”. Dogodek bo potekal v torek, 30. 9. 2025 na Ministrstvu za vzgojo in izobraževanje, Masarykova c. 16, 100 Ljubljana, v veliki dvorani.
Dogodek je namenjen ozaveščanju in promociji uporabe mobilnih omrežij za potrebe lokalnih skupnosti, kjer se bomo dotaknili naslednjih tematskih sklopov:
• Značilnosti tehnologije 5G v kontekstu zasebnih omrežij.
• Primeri uporabe zasebnih 5G omrežij v lokalnih skupnostih.
• Vidiki vzpostavitve oziroma implementacije zasebnega 5G omrežja.
Udeleženci bodo pridobili širši vpogled v implementacijo zasebnih omrežjih 5G, o možnih primerih uporabe in praktičnih izvedbah. Udeležba je za udeležence brezplačna.
Ker je število mest omejeno je obvezna predhodna prijava preko spletnega obrazca.

2. konferenca NEB: Mesta, trajnostni in vključujoči življenjski prostori za nove generacije
2025-10-08 08:30 - 15:30 | Tehnopark Celje, Gubčeva ulica 1, Celje, 3000, Slovenia
Združenje zgodovinskih mest Slovenije v sodelovanju z ZMOS v sredo, 8. oktobra, v Celju organizira 2. mednarodno strokovno konferenco Novi evropski Bauhaus in primeri dobre prakse.
Mesto kot osnovna enota urbanega prostora združuje ključne funkcije človeške družbe: bivanje, oskrbo, upravljanje in prosti čas. Današnja mesta se soočajo z izgubo identitete, odseljevanjem prebivalcev, slabšanjem socialne strukture in počasno prenovo zgodovinskih jeder. 2. mednarodna strokovna konferenca novega evropskega Bauhausa je namenjena prav tem izzivom – odpiranju dialoga, iskanju rešitev in oblikovanju predlogov za prihodnost. Navezujemo se na sporočilo projekta REVIVE (razpis Ustvarjalna Evropa, EU) in idejo novega evropskega Bauhausa, ki stremi k lepšemu, trajnostnemu in vključujočemu načinu življenja.
Konferenco, ki poteka še v sodelovanju z Zavodom za gradbeništvo in Mestno občino Celje, namenjamo pogovoru in sodelovanju med vsemi deležniki za življenje in razvoj mestnih središč. Strokovnjaki različnih področij bodo predstavili predloge in priporočila tudi za sistemske rešitve in urejanje mest in zgodovinskih mestnih središč. Ta so bistvena za obstoj in razvoj mest, saj lahko stara mestna jedra postanejo kakovostna okolja za bivanje ter urejena in privlačna prizorišča za vlaganja zasebnega in javnega kapitala ter podjetniške dejavnosti.

Konferenca bo potekala v sredo, 8. oktobra, od 8.30, v Tehnoparku Celje (Gubčeva 1). Prijave na konferenco so možne do 1. oktobra preko elektronskega naslova info@zgodovinska-mesta.si.

1. Urbana konferenca - prilagajanje naselij na podnebne spremembe v prihodnji kohezijski politiki
2025-10-16 09:00 - 16:00 | Mestna občina Kranj, Slovenski trg 1, Kranj, 4000, Slovenia
Na Urbani konferenci v soorganizaciji Ministrstva za naravne vire in prostor, Združenja mestnih občin Slovenije ter Mestne občine Kranj se bomo posvetili vprašanju, kako globalne podnebne spremembe že vplivajo na naše vsakdanje življenje ter kakšne posledice lahko pričakujemo v prihodnosti.
Vse pogostejši vremenski ekstremi postajajo nova realnost, na katero moramo biti kot družba sistemsko pripravljeni. Podnebne spremembe vse pogosteje povzročajo vročinske valove, neurja in poplave, pri čemer so mesta posebej izpostavljena zaradi velikega deleža neprepustnih površin. Ne gre le za urbanističen izziv, temveč tudi za vprašanje javnega zdravstva: vročina povečuje obolevnost in umrljivost, obremenjuje zdravstvene službe in infrastrukturo.
Kako uničujoče so posledice poplav in plazov smo se v Sloveniji velikokrat prepričali, nazadnje avgusta 2023, ko je najhujša naravna nesreča v zgodovini Slovenije prizadela skoraj dve tretjini ozemlja države.
Za naselja je pomembno sistemsko in aktivno uveljavljanje rešitev, ki hkrati blažijo učinke vročine in obvladujejo padavinske vode. Prilagajanje naselij na podnebne spremembe je nujno in tudi izvedljivo. Slovenija je na poti izgradnje bolj odpornega, trajnostnega in povezanega sistema, ki bo kos izzivom prihodnosti.
Zato se bomo na Urbani konferenci posvetili tudi vprašanju, kako globalne podnebne spremembe že vplivajo na naše vsakdanje življenje ter kakšne posledice lahko pričakujemo v prihodnosti. S pomočjo različnih podnebnih scenarijev bomo osvetlili možne smeri razvoja in iskali rešitve, ki bodo Sloveniji omogočile uspešno prilagajanje in prehod v podnebno odporna in kakovostna urbana okolja.
Dogodek je brezplačen, potrebna pa je predhodna prijava.

Lokalna moč, regionalni razvoj: vloga občin v sodobni Sloveniji - posvet Državnega sveta
2025-10-21 10:00 - 14:00 | Cankarjev dom, Prešernova cesta 10, Ljubljana, 1000, Slovenia
Državni svet bo 21. 10. 2025 organiziral posvet na temo izzivov, dosežkov in prihodnjega razvoja lokalne in regionalne samouprave v Republiki Sloveniji.
Na panelih bodo sodelovali zaslužni profesor Colin Copus (DeMontfort University Leiceste, Velika Britanija), profesor Eva Marin Hlynsdóttir (University of Iceland, Islandija), profesor Tom Verhelst (Gent University, Belgija), profesor Björn Egner (Technical University Darmstadt, Nemčija), Jasna Garbič (nekdanja županja Občine Trbovlje), Uroš Brežan (nekdanji župan občine Tolmin), Miran Gorinšek (nekdanji župan Občine Slovenske Konjice), mag. Boris Sovič (nekdanji župan Mestne občine Maribor), Tadej Beočanin (župan Občine Ajdovščina), Olga Karba (županja Občine Ljutomer), Peter Misja (župan Občine Podčetrtek), Nejc Smole (župan Občine Medvode) in Gregor Macedoni (župan Mestne občine Novo mesto).
Moderatorja panelov bosta prof. dr. Simona Kukovič in prof. dr. Miro Haček.
Razprava bo potekala o naslednjih ključnih vprašanjih:

Kako izboljšati učinkovitost in odzivnost lokalnih skupnosti?
Katere prakse iz Evrope lahko prenesemo v naš prostor oz. kateri ukrepi so ključni za naš nadaljnji razvoj?

Prijave Državni svet zbira na njihovi spletni strani do zapolnitve mest.

Preprosto ZDIJZ
2025-10-23 10:00 - 12:00 | po spletu
Ministrstvo za javno upravo vabi občine na brezplačno spletno usposabljanje glede vodenja postopkov po ZDIJZ, s poudarkom na zaprosilih za pravna mnenja, ki jih organi lokalnih skupnosti naslavljajo na Ministrstvo za javno upravo in se nanašajo na zahtevke strank v zvezi s postopki oziroma dokumentacijo v zvezi z:
– javnimi naročili
– zaposlovanjem
– plačami in nagrajevanjem zaposlenih
– odločitvami inšpekcijskih in drugih nadzornih organov
– zahtevami občinskih svetnikov ipd.
Poleg tega bodo na usposabljanju predstavili tudi:
– kaj pomeni biti zavezanec za IJZ, pooblastila, naloge
– kdaj se sklicujemo na izjemo poslovne skrivnosti
– kako kriterij javnih sredstev vpliva na dostop do IJZ
– zahteve šikanozne narave in kako ravnati v teh primerih
– pravila testa javnega interesa in kdaj se uporabi
Usposabljanje bo potekalo na daljavo preko aplikacije MS Teams (MST), v četrtek, 23. oktobra 2025, s pričetkom ob 10.00 uri.
Prijave na tej povezavi. Rok za prijave je torek, 21. 10. 2025.
Udeleženci bodo v sredo, 22. oktobra 2025 prejeli povezavo do usposabljanja.

Predstavitev novosti v gradbeni in prostorski zakonodaji
2025-11-03 13:00 - 16:00 | Dvorana Smelt, Dunajska cesta 160, Ljubljana, 1000, Slovenia
MNVP vabi na predstavitev novel Zakona o urejanju prostora (ZUreP-3C) in Gradbenega zakona (GZ-1B). Posvet je organiziran z namenom razjasnitve vsebine novih določb ZUreP-3C in GZ-1B, ki začnejo veljati 15. 10. 2025.
Na posvetu bodo slušateljem predstavljene sledeče teme:
1. učinkovitejša obravnava prostorskih aktov;
2. fleksibilnejše prostorsko načrtovanje;
3. spremembe vezane na občinskega urbanista;
4. zemljiški ukrepi;
5. evidenca stavbnih zemljišč;
6. izdaja mnenj k prostorskim aktom in v postopkih pridobivanja gradbenega dovoljenja;
7. izboljšave na področju graditve;
8. legalizacija in domneva izdanega gradbenega in uporabnega dovoljenja za starejše
objekte;
9. informacija o stanju priprave podzakonskih predpisov.
Posvet bo potekal 3. 11. 2025 od 13.00 do 16.00 v Kongresnem centru Smelt, Dunajska 160, Ljubljana. Število mest je omejeno, prijavo opravite na tej povezavi, najkasneje do 29. 10. 2025 do 12. ure.

Eurocities Social Innovation Lab: Lokalne rešitve za otroke in mladino
2025-11-05 14:00 - 2025-11-07 14:00 | Center Rog, Trubarjeva cesta 72, Ljubljana, 1000, Slovenia
Mestna občina Ljubljana bo kot članica mreže evropskih mest Eurocities gostila peto izvedbo konference Eurocities Social Innovation Lab, ki naslavlja lokalne rešitve za otroke in mlade. Dogodek bo potekal med 5. in 7. novembrom 2025 v Centru Rog.
Evropska mesta vse bolj prevzemajo vodilno vlogo pri zagotavljanju, da se vsak otrok lahko uspešno razvija, kljub izzivom na področju duševnega zdravja, socialnim razlikam in razlikam na področju izobraževanja ter nasilju nad otroki. Dogodek bo mestom služil kot prostor za izmenjavo najboljših praks in inovativnih odgovorov na urbane izzive, s katerimi se soočajo otroci po vsej Evropi.
Konferenca bo prek številnih delavnic, obiskov na terenu ter okrogle mize naslovila tri ključne teme:

zmanjševanje revščine in socialne izključenosti med otroki,
preprečevanje nasilja nad otroki in krepitev integriranih sistemov za zaščito otrok,
zdravje in dobrobit otrok ter zagotavljanje enakih priložnosti in dostopa do storitev za otroke s posebnimi potrebami.

V okviru programa bo Mestna občina Ljubljana izpostavila številne dobre prakse, pa tudi izzive s katerimi se soočamo na teh področjih. Na konferenci bodo s prispevki na zgoraj omenjene teme sodelovali tudi predstavniki drugih evropskih mest in organizacij. Osnutek programa je v prilogi.
Vabimo vas, da se pridružite predstavnikom evropskih mest in Ljubljane, na dogodku, ki bo nudil obilo priložnosti za aktivno sodelovanje. Na konferenco se prijavite na povezavi:
https://eurocities.idloom.events/Social_Innovation_Lab_2025.
Prijave so odprte do 27. oktobra 2025.

Strokovni seminar kadrovskih služb ZMOS - ZJU, ZF in ZSTSPJS
2025-11-06 09:30 - 15:00 | Mestna občina Ljubljana, Mestni trg 1, Ljubljana, 1000, Slovenia
ZMOS v sodelovanju s kadrovskimi službami mestnih občin organizira strokovni seminar, ki bo obravnaval ključne zakone s tega področja: Zakon o javnih uslužbencih (ZJU), Zakon o funkcionarjih (ZF) in Zakon o skupnih temeljih sistema plač v javnem sektorju (ZSTSPJS). Strokovne vsebine bodo predstavili predavatelji iz Ministrstva za javno upravo, ki bodo podali tako teoretične osnove kot tudi praktične napotke za delo v kadrovskih službah.
Udeležba na seminarju je za mestne občine brezplačna, zaradi organizacije pa je potrebna predhodna prijava. Predvidena je omejitev udeležbe na 40-45 oseb. Prijave zbiramo preko elektronske pošte na info@zmos.si do 30. 10. 2025.

Zgoščevanje naselij: rešitev ali nova grožnja kakovosti bivanja?
2025-11-11 08:30 - 14:00 | Cukrarna, Poljanski nasip 40, Ljubljana, 1000, Slovenia
Združenje mestnih občin Slovenije in Urbanistični inštitut Republike Slovenije v sodelovanju z Ministrstvom za naravne vire in prostor vabijo na posvet na temo zgoščevanja mest.
Evropska mesta se vse pogosteje srečujejo s kompleksnim prepletom izzivov, ki zahtevajo celovite odgovore – od nujnosti ukrepanja na področju podnebnih sprememb in trajnostne rabe prostora do ohranjanja visoke kakovosti bivanja za vse prebivalce.
Širjenje mest v okolico (angl. urban sprawl) dolgoročno ni vzdržno. Povzroča izgubo kmetijskih zemljišč in naravnih ekosistemov, hkrati pa povečuje emisije toplogrednih plinov, predvsem zaradi odvisnosti od avtomobilskega prometa.
Za dolgoročno vzdržne rešitve je potreben celosten pristop k urbanemu razvoju, ki uravnoveša prostorske, okoljske in družbene vidike. Ena izmed potencialno učinkovitih strategij je zgoščevanje mest in naselij, ki prispeva k bolj racionalni rabi prostora in zmanjšanju prometa. Vendar pa tak pristop ni brez tveganj. Zahteva izjemno skrbno načrtovanje, saj lahko povzroči nezaželen pritisk na obstoječe zelene površine, javno infrastrukturo in vpliva na kakovost bivanja, udobje ter identiteto sosesk.
Na posvetu, delavnicah in okrogli mizi bomo naslovili ključna vprašanja urbanega razvoja z zgoščanjem, kot so: Kako lahko zgoščevanje naselij prispeva k večji trajnosti, ne da bi pri tem ogrozilo kakovost življenja v urbanih okoljih? Katera orodja so potrebna za skrbno načrtovanje? Kakšne so dolgoročne posledice za javne površine, družbeno infrastrukturo in naravne ekosisteme urbanega prostora?
Predavatelji bodo predstavili svoja stališča in razmišljanja o temeljnih dilemah zgoščevanja. V okviru delavnic, okrogle mize in diskusije pa bi želeli preveriti splošno mnenje in izkušnje udeležencev.
Podrobnejši program je dostopen tukaj.
Udeležba je brezplačna, potrebna pa je predhodna prijava do 7. 11. 2025 preko tega spletnega obrazca oziroma spodaj.

Usposabljanje EUI: Upoštevanje horizontalnih načel v projektih urbanega razvoja
2025-11-19 09:00 - 2025-11-20 16:00 | Tehnopark Celje, Gubčeva ulica 1, Celje, 3000, Slovenia
Urbana kontaktna točka vabi na dvodnevno usposabljanje Evropske pobude za mesta z naslovom “Upoštevanje horizontalnih načel v projektih urbanega razvoja”, ki bo 19. in 20. novembra 2025 v Tehnoparku v Celju.

Slovenska mesta in občine, ki izvajajo celostne teritorialne naložbe (CTN) ali projekte v okviru dogovora za razvoj regij (DRR) se soočajo z vse večjimi zahtevami, da svoje projekte in tudi krovne strategije urbanega razvoja uskladijo z zahtevnimi okoljskimi, podnebnimi in trajnostnimi standardi.
Namen usposabljanja je udeležence, zaposlene na občinah in druge deležnike urbanega razvoja, opremiti z znanjem in praktičnimi orodji, potrebnimi za uspešno pripravo ter izvedbo projektov ob upoštevanju horizontalnih načel.
Udeleženci bodo lahko sodelovali na dveh od treh tematskih sklopov, ki bodo osnovani na primerih dobrih praks:

Načelo »Ne povzroči znatne škode« (DNSH) in krepitev podnebne odpornosti pri projektih urbane prenove (Theresa Fink, Dunaj)
Izvajanje Uredbe EU o obnovi narave v praksi (Goranka Grgić, Varaždin)
Prilagajanje mest podnebnim spremembam in varstvo kulturne dediščine (Miles Gualdi Lavoro, Bologna)

Vsi trije sklopi se bodo izvajali prvi in drugi dan usposabljanja. Udeleženci se bodo lahko prvi dan udeležili usposabljanja na prvo izbrano temo, drugi dan pa na drugo izbrano temo.
Prvi dan usposabljanja se bo zaključil z ogledom celostnih teritorialnih naložb v Celju in družabnim dogodkom.
Dogodek bo tudi priložnost za izmenjavo pogledov na dotične tematike na nacionalni ravni in za izmenjavo izkušenj s sistemsko podporo mestom in občinam v drugih evropskih državah.
Namenjen je predstavnikom mest, občin, regionalnih razvojnih agencij in regionalnih centrov, nacionalnih institucij in drugim deležnikom.
Osnutek programa v priponki in tukaj.
PRIJAVA (Za prijavo je potrebna registracija na spletno stran EUI.)
Usposabljanja so ena od aktivnosti, ki jih Evropska pobuda za mesta (EUI), poleg izmenjave mest in medsebojnega pregleda trajnostnih urbanih strategij (Peer review), izvaja za krepitev zmogljivosti mest.
Usposabljanje organizira IPoP – Inštitut za politike prostora v vlogi Urbane kontaktne točke, nacionalne točke Evropske pobude za mesta (EUI) s podporo Mestne občine Celje. Pri pripravi programa nas podpirata Katarina Pogačnik in Klemen Strmšnik, strokovnjaka Evropske pobude za mesta.
Tehnične informacije
Panelni del dogodka bo v slovenščini in angleščini s simultanim tolmačenjem, delovni del dogodka bo zaradi tesnega dela s predstavniki dobrih praks iz tujine potekal v angleščini, podporo v slovenščini bodo nudili moderatorji.
Za udeležence smo rezervirali nastanitve v Hotelu Evropa. Za več informacij nas kontaktirajte.
Del udeležencev lahko zaprosi za povračilo stroškov poti in nastanitve. Prednost imajo predstavniki mestnih občin po načelu »kdor prej pride, prej melje«. Do prijave za povračilo stroškov lahko dostopate tukaj – rok za prijavo je 12. november 2025.
Več informacij na spletni strani dogodka.
